Թամարա Պետրոսյան

**Թամարա Վալերիի Պետրոսյան**, բեմական անունը` **Տոմա** (), դերասանուհի, երգչուհի (Artsakh Voices band), հաղորդավարուհի, մասնագիտությամբ՝ լեզվաբան։

## Կենսագրություն
Թամարա Վալերիի Պետրոսյանը ծնվել և մեծացել է Ստեփանակերտում։ Նրա մայրը՝ Դորոթեյա Պետրոսյանը, մասնագիտությամբ լեզվաբան է, իսկ հայրը՝ Վալերի Պետրոսյանը, ինժեներ։ 

Թամարա Պետրոսյանը սովորել է Ստեփանակերտի թիվ ութ միջնակարգ դպրոցում: Դպրոցն ավարտելուց հետո ուսումը շարունակել է Արցախի համալսարանի օտար լեզուների բաժնում։ 

Առաջին անգամ որպես դերասանուհի հանդես է եկել Նարեկ Դուրյանի «Մորաքույրը Փարիզից» ներկայացման մեջ, որն առաջին անգամ բեմադրվել է Արցախի թատերախմբի հետ մինչև Երևանում:  Թամարան այդ ժամանակ դեռ սովորում էր համալսարանում, նաև մի քանի տարի երգում էր «Արցախի ձայն» նախագծում։ Քանի որ ներկայացումը շատ երաժշտական էր, Նարեկ Դուրյանին անհրաժեշտ էին երգող դերասաններ, և նա եկել էր «Արցախի ձայն» ստուդիա դերասաններ ընտրելու։ Ստուդիայի դերասաններին հարցեր տալու արդյունքում էլ Թամարան անցել էր քասթինգը։ 

Ճանապարհը դեպի կինո մի փոքր այլ կերպ է եղել։ Թամարայի առաջին փորձը եղել է ամերիկյան ֆիլմում, էպիզոդիկ դերում։ Ֆիլմը կոչվում էր «Here», որտեղ գլխավոր դերակատարը Բեն Ֆոսթերն էր։ Նկարահանումները տևել են երկու օր և տեղի են ունեցել Հայաստանի ազգային պատկերասրահում։ Թամարան բազմիցս նշել է, որ այդ կարճ ժամանակահատվածում նա ձեռք է բերել որոշակի փորձ՝ աշխատելով պրոֆեսիոնալների հետ։ Հետագայում «Քայլ ձիով», «Ուրիշի փոխարեն», «Ընտանյոք հանդերձ» և այլ հեռուստատեսային և կինո նախագծերում նկարահանվելու հրավերներ է ստացել։  2004 թվականին ինտեգրվել է «Արցախի ձայն» նախագիծ, նախագծով համերգային ծրագրերով ելույթ է ունեցել թե՛ Հայաստանում, թե՛ երկրից դուրս։

2018 թվականի հոկտեմբերի 14-ից Թամարան ընդգրկված է Women’s Club հայկական երգիծական նախագծի հիմնական դերասանական կազմում։ Այս նախագիծը նրան մեծ ճանաչում է բերել։ Women’s Club-ի շրջանակներում դերասանական կազմը տարբեր հումորային ծրագրերով եղել է բազմաթիվ երկրներում, առավելապես ԱՄՆ և Եվրոպա։

Թամարան արդեն երկար տարիներ աշխատում է «Բոհեմ» թատրոնում և հանդիսանում է հիմնական կազմի դերասանուհիներից։ Նարեկ Դուրյանը մեկ առիթով նշել է. «Թամարան այն անձնավորությունն է, որին պետք է տեսնել անպայման թատրոնում»։

Թամարա Պետրոսյանը Շանթ հեռուստաընկերության եթերում վարում է “TotoGaming” ընկերության կողմից կազմակերպվող մրցանակաբաշխությունները։

2019 թվականին նաև եղել է «Ազգային երգիչ» նախագծի հաղորդավարուհին։

2019 թվականի հունիսին Արցախում վարել է “Չճանաչված պետությունների ֆուտբոլի Եվրոպայի առաջնություն 2019”-ի առիթով կազմակերպված համերգային միջոցառումը, իսկ օգոստոսի 17-ին՝ «Համահայկական խաղերի» բացման հանդիսավոր արարողությունը։

Թամարան իր ուժերը փորձում է նաև instagram-յան վայների շրջանակներում։ 2019 թվականին նա սկսել է «Եղիր Տոմայի պես» կարճատև տեսանյութերի շարքը, որն արժանացել է հանրության մեծ ուշադրության։ Սակայն այն դադրեցրել է։ Հարցին թե արդյո՞ք «Եղիր Տոմայի պես»-ը կշարունակվի իրավիճակի ավարտից հետո, Թամարան պատասխանել է՝ «հուսամ՝ այո, նայած, թե երբ կավարտվի»։

2019 թվականի սեպտեմբերի 15-ին առաջին անգամ «Բոհեմ թատրոնում» կայացել է Թամարայի «Տանը մնացի՞» մոնոներկայացման պրեմիերան։ Հարցազրույցներում Թամարան բազմիցս նշել է, որ իրենից շատ երկար ժամանակ է պահանջվել նման քայլի դիմելու համար, քանի որ քայլը բավականին ռիսկային էր, և նա մեծ վախեր ուներ միայնակ բեմ բարձրանալ, սակայն Սեթրակ Գոջամանյանի միջնորդությամբ Տոման կարողացել է հաղթահարել իր բոլոր վախերը և մի քանի ամսյա փորձերի արդյունքում արդեն իսկ սեպտեմբերին «Բոհեմի» հանդիսատեսը հնարավորություն է ունեցել վայելելու Տոմայի խաղը։  Ներկայացումը ժամանակավորապես չի բեմադրվել կորոնավիրուսային վարակի պատճառով: Որոշ փոփոխություններով կրկին բեմադրվել է 2024 թվականին։

2025 թվականին մասնակցել է Հայաստանի հանրային հեռուստաընկերության «Երկու աստղ» երաժշտական նախագծին:

## Անձնական կյանք
Թամարա Պետրոսյանը շատ անգամներ նշել է, որ չի սիրում հանրայնացնել իր անձնականը, սակայն 2019 թվականի հունիսի 30-ին եթեր հեռարձակված Sport Club հաղորդումը Թամարայի և Տարոն Իսպիրյանի (Պոնչ) սիրավեպի վերաբերյալ կարծիքներ են հնչել։ Երկրպագուների կասկածները հաստատվել են, երբ «Women's Club»-ի շրջագայության ժամանակ Վահե Զիրոյանը տեսանյութ է հրապարակել, որտեղ զույգը զբոսնում էր միասին։ Բազում լրատվական կայքեր են անդրադարձել տվյալ թեմային։ Պոնչը որևէ կերպ չի արձագանքել այդ շշուկներին, իսկ Թամարան իր ինստագրամյան ուղիղ եթերներից մեկի ժամանակ նշել է, որ նրանք պարզապես ընկերներ են։ Զույգն ամուսնացել է 2024 թվականին:

## Ֆիլմագրություն
* «Here» (2011)
* «Дед 005» (2013)
* «Քայլ ձիով» (2013)
* «Ուրիշի փոխարեն» (2014)
* «Ամանորը մեր անբաժան ընտանիքում» (2014)
* «Փրկագին» (2014)
* «Ընտանյոք հանդերձ» (2015)
* «Կյանք ու կռիվ 2» (2016)
* «Փորձաշրջան» (2016)
* «Ֆուլ հաուս 6» (2017)
* «Փեթակ» կարճամետրաժ ֆիլմ (2019)
* «Why Women's Women's» (2020)
* «Բլբուլյանները» (2021-2023)

## Թատերական ներկայացումներ
* «Տանը մնացի՞» մոնոներկայացում
* «Մորաքույրը Փարիզից»
* «Շենքում իրավիճակ ա փոխվել»
* «Շեղշե լա ֆամ»
* «Դոն Ժուանները Մարսելում»
* «Ճտերն աշնանն են հաշվում»
* «Դոն Ժուան Ավիա»
* «Hotel Կալիֆորնիա»
* «Ամանորը Նազարի մոտ 1»
* «Ամանորը Նազարի մոտ 2»
* «Օրագիր»:

## Ծանոթագրություններ

Կատեգորիա:Հայ դերասանուհիներ